KOMISSION TÄYTÄNTÖÖNPANOPÄÄTÖS (EU) 2023/97,

annettu 5 päivänä tammikuuta 2023,

Kamerunin toteamisesta laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) (LIS-asetus) ja erityisesti sen 31 artiklan,

sekä katsoo seuraavaa:

1. JOHDANTO

(1) LIS-asetuksella perustetaan laittoman, ilmoittamattoman ja sääntelemättömän (LIS) kalastuksen ehkäisemistä, estämistä ja poistamista koskeva unionin järjestelmä.

(2) LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.

(3) LIS-asetuksen 31 artiklan mukaisesti komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa voidaan todeta yhteistyöhön osallistumattomaksi kolmanneksi maaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet.

(4) Yhteistyöhön osallistumattomaksi kolmanneksi maaksi toteamisen LIS-asetuksen 31 artiklan mukaisesti olisi perustuttava kaikkien mainitun asetuksen 31 artiklan 2 kohdassa säädettyjen tietojen tarkasteluun. Toteamisen perustana on tarkastelu, joka koskee kaikkia LIS-asetuksen mukaisesti saatuja tietoja tai tarvittaessa mitä tahansa muita asian kannalta merkityksellisiä tietoja, kuten saalistiedot, kansallisista tilastokeskuksista ja muista luotettavista lähteistä saadut kauppaa koskevat tiedot, alusrekisterit ja -tietokannat, alueellisten kalastuksenhoitojärjestöjen hyväksymät saalisasiakirjat tai tilastointiasiakirjaohjelmat ja LIS-alusluettelot sekä muut satamissa ja kalavesillä saadut tiedot.

(5) LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista maista. Kyseisiin maihin sovelletaan LIS-asetuksen 38 artiklassa säädettyjä toimenpiteitä.

(6) LIS-asetuksen 12 artiklan 2 kohdan mukaisesti kalastustuotteita saa tuoda unioniin ainoastaan, jos niiden mukana seuraa kyseisen asetuksen mukainen saalistodistus.

(7) Lippuvaltiona olevien kolmansien maiden vahvistamat saalistodistukset hyväksytään LIS-asetuksen 20 artiklan 1 kohdan mukaan sillä edellytyksellä, että nuo lippuvaltiot ilmoittavat komissiolle kansallisista järjestelyistään sellaisten lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita niiden kalastusalusten on noudatettava sekä julkisten viranomaistensa valtuuttamisesta todistamaan saalistodistuksissa olevien tietojen todenmukaisuus.

(8) LIS-asetuksen 20 artiklan 4 kohdan mukaan komissio tekee hallinnollista yhteistyötä kolmansien maiden kanssa aloilla, jotka liittyvät saalistodistusta koskevien kyseisen asetuksen säännösten täytäntöönpanoon.

(9) Kamerunin tasavalta, jäljempänä ’Kamerun’, toimitti komissiolle lippuvaltiona LIS-asetuksen 20 artiklan mukaisen ilmoituksen, joka vastaanotettiin komissiossa 15 päivänä heinäkuuta 2009.

(10) LIS-asetuksen 31 artiklan 2 kohdassa tarkoitettujen tietojen perusteella komissio katsoo olevan selviä viitteitä siitä, että Kamerun on laiminlyönyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi.

(11) Sen vuoksi komissio antoi LIS-asetuksen 32 artiklan mukaisesti 17 päivänä helmikuuta 2021 päätöksen (2), jolla ilmoitetaan Kamerunille mahdollisuudesta todeta se LIS-asetuksen mukaiseen yhteistyöhön osallistumattomaksi kolmanneksi maaksi.

(12) Kyseinen 17 päivänä helmikuuta 2021 annettu päätös sisälsi tiedot tällaisen mahdollisen toteamisen perusteena olevista olennaisista tosiasioista ja huomioista.

(13) Päätös ilmoitettiin Kamerunille ja samalla toimitettiin kirje, jossa kehotettiin Kamerunia toteuttamaan tiiviissä yhteistyössä komission kanssa toimintasuunnitelma todettujen puutteiden korjaamiseksi.

(14) Komissio kehotti Kamerunia erityisesti i) toteuttamaan kaikki tarvittavat toimenpiteet komission ehdottamaan toimintasuunnitelmaan sisältyvien toimien toteuttamiseksi ja ii) arvioimaan komission ehdottamaan toimintasuunnitelmaan sisältyvien toimien täytäntöönpanoa.

(15) Kamerunille annettiin mahdollisuus toimittaa vastineensa komission 17 päivänä helmikuuta 2021 antamaan päätökseen sekä muihin asiaankuuluviin komission ilmoittamiin tietoihin, niin että se voi esittää näyttöä, joka osoittaa vääräksi 17 päivänä helmikuuta annetussa päätöksessä esiin tuodut seikat tai antaa niistä lisätietoa. Kamerunille taattiin oikeus pyytää tai toimittaa lisätietoja.

(16) Komissio käynnisti 17 päivänä helmikuuta 2021 antamallaan päätöksellä vuoropuheluprosessin Kamerunin kanssa.

(17) Komissio jatkoi tarpeellisina pitämiensä tietojen hankkimista ja todentamista. Suullisia ja kirjallisia huomautuksia, jotka Kamerun toimitti 17 päivänä helmikuuta 2021 annetun päätöksen jälkeen, tarkasteltiin ja ne otettiin huomioon. Komissio tiedotti Kamerunille näkökannoistaan säännöllisesti joko suullisesti tai kirjallisesti.

(18) Kun otetaan huomioon kerätyt tiedot, jotka esitetään johdanto-osan 34–86 kappaleissa, Kamerun ei ole puuttunut riittävissä määrin 17 päivänä helmikuuta 2021 annetussa päätöksessä kuvattuihin huolenaiheisiin ja puutteisiin eikä se ole pannut kaikilta osin täytäntöön päätökseen liittyvässä toimintasuunnitelmassa ehdotettuja toimenpiteitä.

2. MENETTELY KAMERUNIN SUHTEEN

(19) Komissio ilmoitti Kamerunille 17 päivänä helmikuuta 2021 harkitsevansa mahdollisuutta todeta Kamerun yhteistyöhön osallistumattomaksi kolmanneksi maaksi LIS-asetuksen 32 artiklan säännösten nojalla.

(20) Komissio kehotti Kamerunia panemaan täytäntöön tiiviissä yhteistyössä komission yksikköjen kanssa toimintasuunnitelman 17 päivänä helmikuuta 2021 antamassaan päätöksessä yksilöityjen puutteiden korjaamiseksi.

(21) Komission yksilöimät suurimmat puutteet liittyivät useisiin kansainvälisen oikeuden mukaisten velvoitteiden noudattamisen laiminlyönteihin, erityisesti asianmukaisen ja ajantasaistetun oikeudellisen kehyksen hyväksymiseen, selkeiden ja avoimien rekisteröinti- ja lupamenettelyjen puutteeseen sekä kalastusalusten tehokkaan ja asianmukaisen valvonnan puutteeseen. Yksilöidyt puutteet liittyvät yleisemmin kalastusalusten rekisteröintiedellytyksiin ja niiden valvontaan kansainvälisen oikeuden mukaisesti. Katsottiin myös, ettei Kamerun ole noudattanut asiaankuuluvien elinten antamia suosituksia ja päätöslauselmia, kuten Yhdistyneiden kansakuntien kansainvälistä toimintasuunnitelmaa LIS-kalastuksen ehkäisemiseksi, vastustamiseksi ja poistamiseksi (3), jäljempänä ’kansainvälinen LIS-toimintasuunnitelma’, eikä lippuvaltiotoimintaa koskevia FAOn suuntaviivoja (4). Ei-sitovien suositusten ja päätöslauselmien noudattamatta jättämistä pidettiin kuitenkin ainoastaan lisätodisteena eikä toteamisen perusteena.

(22) Kamerun ilmoitti 17 päivänä maaliskuuta 2021, 22 päivänä maaliskuuta 2021, 16 päivänä huhtikuuta 2021 ja 21 päivänä maaliskuuta 2022 päivätyillä kirjeillään komissiolle halukkuudestaan korjata 17 päivänä helmikuuta 2021 annetussa päätöksessä yksilöidyt puutteet ja tehdä yhteistyötä komission kanssa ja hyväksyi toimintasuunnitelman.

(23) Komissio lähetti 9 päivänä huhtikuuta 2021 kotieläin-, kalastus- ja eläinteollisuusministeriölle kirjeen, jossa se ilmoitti, että 17 päivänä helmikuuta 2021 annettu päätös on hyväksytty ja voimassa ja että Kamerunin viranomaisilla on kuusi kuukautta aikaa antaa vastaus 17 päivänä helmikuuta 2021 annetun päätöksen jälkeen saavutetusta edistymisestä.

(24) Kamerunin viranomaiset vahvistivat 25 päivänä huhtikuuta 2021 päivätyllä sähköpostiviestillä, että Kamerunin lipun alla purjehtivat kalastusalukset eivät saa harjoittaa kalastustoimintaa kolmansien maiden vesillä. Kamerunin lain nro 94/01 (Loi n° 94/01 portant régime des forêts, de la faune et de la pêche) 119 §:ssä säädetään ainoastaan mahdollisuudesta saada lisenssi kalastukseen aavalla merellä. Kamerunin viranomaiset vahvistivat myös, että Kamerunin lipun alla purjehtiville kalastusaluksille ei ole toistaiseksi myönnetty lupia toimia Kamerunin lainkäyttövaltaan kuuluvien vesien ulkopuolella, mukaan lukien aavalla merellä ja muiden maiden lainkäyttövaltaan kuuluvilla vesillä.

(25) Komissio ja Kamerunin viranomaiset järjestivät 28 päivänä huhtikuuta 2021 neuvottelupuhelun, jossa keskusteltiin niiden yhteistyöjärjestelyistä ja toimintasuunnitelman täytäntöönpanoon liittyvistä jatkotoimista. Neuvotteluissa Kamerunin viranomaiset toistivat halukkuutensa korjata yksilöidyt puutteet ja tehdä yhteistyötä komission kanssa.

(26) Videoneuvottelun jälkeen keskusteluja jatkettiin kirjallisesti. Kamerunin viranomaiset toimittivat 17 päivänä huhtikuuta, 19 päivänä huhtikuuta, 25 päivänä huhtikuuta, 27 päivänä huhtikuuta, 6 päivänä toukokuuta, 27 päivänä toukokuuta, 29 päivänä kesäkuuta ja 26 päivänä lokakuuta 2021 sähköisesti seuraavat asiakirjat: i) lain nro 94/01 ja sovellettavien kalastusasetusten tekstit, ii) tarkistetun kalastuslakiehdotuksen, johon komissio esitti huomautuksia, iii) yhteenvedon rekisteröintimenettelystä ja muita sitä koskevia tarkempia tietoja, iv) tiedot kalastusalusten lupamenettelystä Kamerunissa, v) kaksi luetteloa Kamerunin lipun alla purjehtivista kalastusaluksista, jotka molemmat olivat epätäydellisiä, vi) kaksi luetteloa kalastusaluksista, jotka olivat saaneet kalastusluvan Kamerunin viranomaisilta, vii) kaksi luetteloa kansallisesta rekisteristä poistetuista kalastusaluksista, joista toinen oli epätäydellinen, sekä viii) jäljennökset kalastusalusten rekisteröintitodistuksista ja rekisteristä poistamista koskevista todistuksista.

(27) Kamerunin viranomaiset toimittivat 15 päivänä syyskuuta 2021 edistymiskertomuksen, jossa lueteltiin toimintasuunnitelmaan sisältyvien suositusten täytäntöönpanemiseksi toteutetut toimet. Komissio pyysi kuitenkin perusteellisempaa ja yksityiskohtaisempaa asiakirjaa, koska kertomus ei ollut riittävä edistymisen asianmukaista arviointia varten.

(28) Komissio toi 11 päivänä lokakuuta 2021 päivätyllä kirjeellä esiin huolensa vuoropuhelun kehittymisestä ja siitä, ettei Kamerun ollut edistynyt 17 päivänä helmikuuta 2021 annetun päätöksen mukaiseen toimintasuunnitelmaan sisältyvien suositusten noudattamisessa.

(29) Kamerunin viranomaiset toimittivat 21 päivänä lokakuuta 2021 päivitetyn edistymiskertomuksen, joka sisälsi toimenpiteet, joita maa oli toteuttanut 17 päivänä helmikuuta 2021 annetussa päätöksessä yksilöityjen puutteiden korjaamiseksi. Kamerun ilmoitti aloittaneensa oikeudellisen kehyksensä tarkistamisen, mukaan lukien alusten rekisteröintimenettelyn ja LIS-kalastusta koskevan kansallisen toimintasuunnitelmansa tarkistamisen. Kamerunin viranomaiset ovat myös aloittaneet menettelyt Kapkaupungin sopimuksen (5) ratifioimiseksi, perustaneet ministeriöiden välisen komitean tarkastamaan kansallista rekisteriä ja sovellettavaa oikeudellista kehystä, järjestäneet kokouksia kotieläin-, kalastus- ja eläinteollisuusministeriön ja liikenneministeriön välillä ja käynnistäneet menettelyn sellaisten kalastusalusten poistamiseksi kansallisesta rekisteristä, joiden epäillään harjoittaneen LIS-kalastusta tai jotka ovat harjoittaneet tällaista toimintaa kolmansien maiden talousvyöhykkeillä. Lisäksi Kamerunin viranomaiset ilmoittivat, että alusten satelliittiseurantajärjestelmä (VMS) ei ole enää toiminnassa. Edellä mainittujen toimien toteuttamista tukevat asiakirjat toimitettiin komissiolle vasta kesäkuussa 2022.

(30) Komissio pyrki huhtikuun 2021 ja helmikuun 2022 välisenä aikana edelleen ottamaan yhteyttä Kamerunin viranomaisiin ja korosti tarvetta käydä jäsenneltyä, merkityksellistä ja tuloksellista vuoropuhelua. Se muistutti, että kirjallisten vakuutusten tueksi on kiireellisesti toimitettava asiakirjoja ja selitti useaan otteeseen mahdolliset seuraukset, jos yksilöityjä puutteita ei korjata. Kamerunin viranomaiset eivät kuitenkaan toimittaneet komissiolle täydellisiä vastauksia näihin yhteydenottoihin.

(31) Komissio lähetti kesäkuussa 2022 Kamerunin viranomaisille kirjeen, jossa se korosti pyydettyjen tietojen ja selvennysten toimittamisen tärkeyttä, jotta asiassa voidaan varmistaa tehokas yhteistyö. Kirjeen jälkeen Kamerunin viranomaiset toimittivat samassa kuussa lisätiedot ja asiakirjat, joita oli pyydetty edellisessä kirjeenvaihdossa huhtikuussa 2021. Viranomaiset toimittivat muun muassa luettelot Kamerunin lipun alle rekisteröidyistä aluksista kunkin Kamerunin merenkulkualueen osalta, päivitetyn edistymiskertomuksen, jäljennöksen LIS-kalastusta koskevasta kansallisesta toimintasuunnitelmasta, asiakirjan, jossa esitellään kolmelle kolmannen maan lipun alla purjehtivalle alukselle vuonna 2017 määrätyt seuraamukset, sekä seurantakeskuksen perustamista koskevan asetuksen luonnoksen. Komissio totesi kuitenkin heinäkuussa 2022 lähetetyssä sähköpostiviestissä, että kaikkia pyydettyjä tietoja ei ollut toimitettu ja että jotkin toimitetut asiakirjat, kuten luettelot Kamerunin lipun alle rekisteröidyistä aluksista, olivat puutteellisia ja sisälsivät selkeitä epäjohdonmukaisuuksia.

3. KAMERUNIN TOTEAMINEN YHTEISTYÖHÖN OSALLISTUMATTOMAKSI KOLMANNEKSI MAAKSI

(32) Komissio on tarkastellut LIS-asetuksen 31 artiklan 3 kohdan nojalla, miten Kamerun on noudattanut sille lippu-, satama-, rannikko- tai markkinavaltiona kuuluvia kansainvälisiä velvollisuuksia. Tarkastelua varten komissio on ottanut huomioon LIS-asetuksen 31 artiklan 4–7 kohdassa vahvistetut arviointiperusteet.

3.1 Alusten harjoittaman LIS-kalastuksen toistuvuuden ja LIS-kalastuksesta peräisin olevien tuotteiden kauppavirtojen suhteen toteutetut toimenpiteet (LIS-asetuksen 31 artiklan 4 kohta)

(33) Kuten 17 päivänä helmikuuta 2021 annetussa päätöksessä korostetaan, komissio totesi, että Kamerun ei ole täyttänyt sille lippuvaltiona kansainvälisen oikeuden mukaan kuuluvia velvollisuuksia toimia LIS-kalastuksen ehkäisemiseksi, estämiseksi ja poistamiseksi.

(34) Komissio vahvisti 17 päivänä helmikuuta 2021 annetun päätöksen johdanto-osan 16–26 kappaleessa, että Kamerunin lipun alla purjehti neljä kalastusalusta sen jälkeen, kun ne oli sisällytetty Intian valtameren tonnikalakomission (IOTC) LIS-alusluetteloon: UTHAIWAN, SEA VIEW, SEA WIND ja PROGRESO (6). Kamerunin viranomaiset vahvistivat, että kyseiset kalastusalukset ovat purjehtineet Kamerunin lipun alla sen jälkeen, kun ne oli sisällytetty IOTC:n LIS-alusluetteloon.

(35) Komissio totesi avoimista tietokannoista saatujen tietojen perusteella, että Kamerun myönsi kansallisuuden LIS-alusluetteloon kuuluvalle kalastusalukselle FREEDOM 7 (7) huhtikuussa 2021 eli 17 päivänä helmikuuta 2021 annetun päätöksen jälkeen. Useiden pyyntöjen jälkeen komissio sai Kamerunin viranomaisilta kesäkuussa 2022 vihdoin kyseisen kalastusaluksen osalta vastauksen, jossa Kamerunin viranomaiset kiistivät kyseisen aluksen rekisteröinnin. Komissio on kuitenkin kerännyt tietoja, jotka osoittavat, että alus on purjehtinut ja purjehtii edelleen Kamerunin lipun alla.

(36) Tämä vahvistaa sen, että 17 päivänä helmikuuta 2021 annetun päätöksen jälkeen Kamerunin viranomaiset eivät ole tarkistaneet rekisteröintimenettelyä todentaakseen, miten kalastusalukset ovat aiemmin noudattaneet ja miten hyvin ne pystyvät noudattamaan sovellettavia säännöksiä ja kansainvälisiä toimenpiteitä. Kamerunin viranomaiset eivät myöskään ole tutkineet alueellisten kalastuksenhoitojärjestöjen hyväksymiä LIS-alusluetteloita. Tämä on vastoin kansainvälisen LIS-toimintasuunnitelman 36 ja 42 kohtaa, kuten 17 päivänä helmikuuta 2021 annetun päätöksen johdanto-osan 19 kappaleessa korostetaan.

(37) Komission keräämien lisätietojen mukaan Kamerun on 17 päivänä helmikuuta 2021 annetun päätöksen jälkeen myöntänyt kansallisuuden kolmelle kalastusalukselle (8).

(38) Kamerunin viranomaisten komission kanssa huhtikuussa 2021 käydyissä keskusteluissa antamien ilmoitusten mukaan merenkulkualueilla (9) ei ollut enää lupaa rekisteröidä kalastusaluksia suoraan, ja kaikki kalastusalusten rekisteröintipyynnöt on lähetettävä etukäteen keskushallinnolle. Kamerunin viranomaiset ilmoittivat komissiolle, että tällainen kielto vahvistettiin liikenneministeriön antamassa yleiskirjeessä (10), joka toimitettiin komissiolle kesäkuussa 2022. Komissiolle ei kuitenkaan toimitettu viitteitä siitä, että liikenneministeriötä olisi kuultu tämän päätöksen johdanto-osan 37 kappaleessa mainituista kalastusaluksista.

(39) Lisäksi Kamerun on helmikuusta 2021 lähtien myöntänyt kansallisuuden vähintään kuudelle muulle kalastusalukselle (rahti- ja tukialuksille) (11). Komissio ei voi sulkea pois sitä mahdollisuutta, että nämä Kamerunin lainkäyttövaltaan kuulumattomilla vesillä toimivat alukset harjoittavat kalastukseen liittyvää toimintaa ilman tarvittavaa kalastuksenvalvontaa, kuten tämän päätöksen johdanto-osan 43 ja 44 kappaleessa kuvataan.

(40) Sen vuoksi komissio toteaa, että Kamerun jatkoi pitkän matkan laivastonsa kehittämistä 17 päivänä helmikuuta 2021 annetun päätöksen jälkeen, vaikka se on todennut, ettei sen lainkäyttövaltaan kuuluvien vesien ulkopuolella toimiville kalastusaluksille ole myönnetty kalastuslisenssejä. Kamerunin viranomaiset vahvistivat lisäksi, että sen lipun alla purjehtivat ja kolmansien maiden lainkäyttövaltaan kuuluvilla vesillä toimivat kalastusalukset eivät riko lakia nro 94/01, koska se ei velvoita kalastusaluksia hankkimaan Kamerunin kalastuslisenssiä toimintaan kolmansien maiden lainkäyttövaltaan kuuluvilla vesillä (ainoastaan aavalla merellä).

(41) Kuten 17 päivänä helmikuuta 2021 annetun päätöksen johdanto-osan 35 kappaleessa korostetaan, tilanne ei vastaa lippuvaltiotoimintaa koskevien FAOn vapaaehtoisten suuntaviivojen 30 kohtaa, jossa edellytetään, että lippuvaltiot panevat täytäntöön kalastuksen ja kalastukseen liittyvän toiminnan sallimista koskevan järjestelmän. Se ei myöskään vastaa kansainvälisen LIS-toimintasuunnitelman 45 kohtaa, jonka mukaan valtioiden on varmistettava, että niiden lipun alla purjehtivalla kalastusaluksella, joka kalastaa lippuvaltion suvereniteettiin tai lainkäyttövaltaan kuuluvien vesien ulkopuolella, on lippuvaltion toimivaltaisten viranomaisten myöntämä voimassa oleva lupa.

(42) Lisäksi, kuten 17 päivänä helmikuuta 2021 annetun päätöksen johdanto-osan 34 kappaleessa jo korostetaan, Kamerunin on lippuvaltiona varmistettava lippunsa alla purjehtivien alusten valvonta vuoden 1982 Yhdistyneiden kansakuntien merioikeusyleissopimuksen, jäljempänä ’YK:n merioikeusyleissopimus’, 94 artiklan 2 kohdan b alakohdan mukaisesti. Kyseisen kohdan mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen.

(43) Lisäksi lippuvaltiotoimintaa koskevien FAOn vapaaehtoisten suuntaviivojen 31, 32 ja 33 kohdassa edellytetään, että lippuvaltiot panevat täytäntöön lippunsa alla purjehtivien alusten valvontaohjelman. Sovellettava laki nro 94/01 ei sisällä Kamerunin lipun alla purjehtivien kalastusalusten valvontaa ja tarkkailua koskevia säännöksiä, erityisesti muiden kuin Kamerunin lainkäyttövaltaan kuuluvien vesien osalta. Lisäksi Kamerunin kalastusviranomaiset ilmoittivat komissiolle huhtikuussa 2021 käydyissä keskusteluissa, että ne eivät tiedä, toimivatko Kamerunin lipun alla purjehtivat kalastusalukset kolmansien maiden lainkäyttövaltaan kuuluvilla vesillä, koska niillä ei ole tietoja siitä, mitkä kalastusalukset purjehtivat Kamerunin lipun alla ja koska tällaisille aluksille ei aseteta edellä mainitussa laissa vaatimusta hankkia kalastuslisenssi.

(44) Kamerunin viranomaiset vahvistivat lisäksi, että niiden lipun alla purjehtivia kalastusaluksia ei valvota VMS-järjestelmän avulla. Kalastusaluksia valvotaan ainoastaan automaattisella tunnistusjärjestelmällä (AIS) (12), joka on suunniteltu pääasiassa meriturvallisuutta varten, ja niitä valvovat merenkulkuviranomaiset, joilla ei ole toimivaltaa valvoa kalastuslainsäädännön täytäntöönpanoa. Tällainen puutteellinen valvonta ei vastaa kansainvälisen LIS-toimintasuunnitelman 24 kohtaa, jonka mukaan valtioiden olisi suoritettava kalastuksen kattavaa ja tehokasta seurantaa, valvontaa ja tarkkailua käyttäen tarpeen mukaan VMS-järjestelmää. Se ei myöskään vastaa lippuvaltiotoimintaa koskevien FAOn vapaaehtoisten suuntaviivojen 31 kohtaa, jossa edellytetään, että lippuvaltiot panevat täytäntöön niiden lipun alla purjehtivien alusten valvontaohjelman, johon sisältyy vähintään seurantavälineiden, kuten VMS-järjestelmän, käyttö. Kamerunin viranomaiset jatkoivat lippunsa myöntämistä kalastusaluksille, vaikka ne eivät olleet ottaneet käyttöön tarvittavia keinoja alusten ja niiden kalastuksen ja kalastukseen liittyvän toiminnan valvomiseksi.

(45) Tätä valvonnan puutetta vahvistaa lisäksi se, että kalastusalukselta, joka Kamerunin viranomaisten toimittamien tietojen mukaan poistettiin Kamerunin kansallisesta rekisteristä 3 päivänä toukokuuta 2019, evättiin pääsy kolmannen maan satamaan kyseisen päivämäärän jälkeen. Kyseinen alus esitti purjehtivansa Kamerunin lipun alla.

(46) Lisäksi kaksi Kamerunin lipun alla purjehtivaa kalastusalusta on jäänyt kiinni harjoittamassa LIS-kalastusta kolmannen maan lainkäyttövaltaan kuuluvilla vesillä. Asianomainen rannikkovaltio on määrännyt molemmille aluksille sakkoja.

(47) Komission useista pyynnöistä huolimatta Kamerunin viranomaiset eivät ole toimittaneet täydellistä luetteloa kaikista Kamerunin lipun alla purjehtivista kalastusaluksista. Komissiolle toimitetut luettelot eivät sisällä kaikkia Kamerunin lipun alla purjehtivia kalastusaluksia, eivätkä luettelot ole ajan tasalla. Komissio totesi esimerkiksi, että vuonna 2021 toimitettuun luetteloon sisältyi vuonna 2020 rekisteristä poistettuja kalastusaluksia. Lisäksi kaksi alusta (13), jotka on sisällytetty vuonna 2021 toimitettuihin luetteloihin, eivät enää vaikuta olevan Kamerunin lipun alla purjehtivia aluksia, vaikka niitä ei mainita rekisteristä poistettujen alusten luetteloissa, ja yksi vuonna 2020 rekisteröity alus (14) ei sisältynyt vuonna 2021 toimitettuihin luetteloihin. Tämä vahvistaa, että kalastusalusten luetteloa ei ylläpidetä asianmukaisesti, mitä korostettiin myös 17 päivänä helmikuuta 2021 annetun päätöksen johdanto-osan 21 kappaleessa. Tämä on vastoin YK:n merioikeusyleissopimuksen 94 artiklan 2 kohdan a alakohtaa ja kansainvälisen LIS-toimintasuunnitelman 42 kohtaa, joiden mukaan jokaisen valtion on pidettävä alusrekisteriä, joka sisältää sen lipun alla purjehtivien alusten nimet ja tiedot.

(48) Edellä johdanto-osan 34–47 kappaleissa esitettyjen tietojen osalta komissio katsoo, ettei Kamerun ole noudattanut sille lippuvaltiona kuuluvia velvollisuuksia valvoa laivastoaan ja estää laivastoaan harjoittamasta LIS-kalastusta lainkäyttövaltansa ulkopuolisilla vesillä. Tämä rikkoo YK:n merioikeusyleissopimuksen 94 artiklan 1 ja 2 kohtaa, joiden mukaan jokaisen valtion tulee tehokkaasti käyttää lainkäyttö- ja valvontavaltaansa lippunsa alla purjehtiviin kalastusaluksiin nähden. Kamerun ei ole näin ollen täyttänyt asianmukaista huolellisuutta koskevaa velvoitettaan pyrkiä riittävin keinoin ja parhaan kykynsä mukaan estämään lippunsa alla purjehtivia aluksia harjoittamasta LIS-kalastusta. Tämä laiminlyönti on niin ikään vastoin kansainvälisen LIS-toimintasuunnitelman 34 ja 35 kohtaa, joiden mukaan valtioiden olisi varmistettava, että niiden lipun alla purjehtimaan oikeutetut kalastusalukset eivät harjoita eivätkä tue LIS-kalastusta ja että ennen kalastusaluksen rekisteröimistä lippuvaltiot varmistavat, ettei alus harjoita LIS-kalastusta.

(49) Näin ollen komissio ei voi myöskään sulkea pois sitä mahdollisuutta, että Kamerunissa rekisteröidyt kalastusalukset, johdanto-osan 46 kappaleessa mainittujen kahden aluksen lisäksi, joilla on siten Kamerunin kansallisuus ja oikeus purjehtia maan lipun alla, ovat harjoittaneet LIS-kalastusta tai siihen liittyvää toimintaa Kamerunin kansallisen lainkäyttövallan ulkopuolisilla alueilla, mukaan lukien kolmansien maiden lainkäyttövaltaan kuuluvat alueet, ja käyttäneet kolmansien maiden satamia. Lisäksi Kamerunin lipun alla purjehtivien kalastusalusten puutteellinen valvonta mahdollistaa sen, että tällaiset alukset voivat purkaa aluksesta ja/tai jälleenlaivata kalastustuotteita, jolloin ei myöskään voida estää LIS-kalastuksesta peräisin olevien kalastustuotteiden pääsyä markkinoille.

(50) Ottaen huomioon 17 päivän helmikuuta 2021 jälkeen tapahtuneen kehityksen komissio katsoo LIS-asetuksen 31 artiklan 3 kohdan ja 4 kohdan a alakohdan nojalla, että Kamerun on laiminlyönyt sille lippuvaltiona kansainvälisen oikeuden mukaan kuuluvat velvollisuudet LIS-kalastuksen ehkäisemiseksi, estämiseksi ja poistamiseksi, ja LIS-asetuksen 31 artiklan 3 kohdan ja 4 kohdan b alakohdan nojalla, että Kamerun ei ole toteuttanut riittäviä toimia estääkseen LIS-kalastuksesta peräisin olevien kalastustuotteiden pääsyn markkinoille.

3.2 Yhteistyön ja täytäntöönpanon laiminlyönti (LIS-asetuksen 31 artiklan 5 kohta)

(51) Kuten 17 päivänä helmikuuta 2021 annetun päätöksen johdanto-osan 30–43 kappaleessa selostetaan, komissio analysoi, toimiko Kamerun tosiasiallisesti yhteistyössä komission kanssa kysymyksiin vastaamisen, palautteen antamisen ja LIS-kalastusta ja siihen liittyvää toimintaa koskevan tutkinnan osalta.

(52) Komissiolla on ollut 17 päivänä helmikuuta 2021 annetun päätöksen jälkeen jatkuvia vaikeuksia saada aikaan yhteistyötä Kamerunin viranomaisten kanssa. Kamerun ei toimittanut komissiolle lippunsa alla purjehtiviin kalastusaluksiin ja niiden toimintaan liittyviä tarvittavia tietoja ja vastauksia komission kysymyksiin, kuten kattavaa luetteloa lippunsa alle rekisteröidyistä kalastusaluksista.

(53) Huhtikuussa 2021 käytyjen keskustelujen jälkeen komissio pyysi Kamerunia toimittamaan useita asiakirjoja. Lukuisista jatkoviesteistä huolimatta komissio ei ole saanut kaikkia yhteistyön piiriin kuuluvia asiakirjoja ja tietoja.

(54) Kamerunin viranomaisten antamien lausuntojen sekä komission keräämien asiakirjojen mukaan yhteistyötä vaikeuttaa entisestään se, että Kamerunin hallinnon sisäinen koordinointi erityisesti alusten rekisteröinnistä vastaavien merenkulkuviranomaisten ja kalavarojen hoidosta ja säilyttämisestä vastaavien viranomaisten välillä on puutteellista.

(55) Kamerunin merenkulkuviranomaiset jatkoivat 17 päivänä helmikuuta 2021 annetun päätöksen jälkeen LIS-luetteloon merkittyjen kalastusalusten rekisteröintiä huolimatta siitä, että viranomaiset ilmoittivat pitäneensä keskinäisiä kokouksia ja että rekisteröintimenettelyä koskevaa yhteistä päätöstä oltiin valmistelemassa. Komissiolle toimitettiin raportit näistä kokouksista kesäkuussa 2022, mutta ei viranomaisten yhteistä päätöstä. Itse asiassa komissiolle ilmoitettiin, että Kamerunin viranomaiset eivät tee kyseistä päätöstä (15).

(56) Lisäksi, kuten 17 päivänä helmikuuta 2021 annetun päätöksen johdanto-osan 31 kappaleessa korostetaan, arvioidessaan, onko Kamerun noudattanut velvollisuuksiaan lippu-, satama-, rannikko- ja markkinavaltiona, komissio analysoi myös, tekikö Kamerun yhteistyötä muiden valtioiden ja asiaankuuluvien alueellisten kalastuksenhoitojärjestöjen kanssa lippunsa alla purjehtivien ja tällaisten järjestöjen LIS-alusluetteloissa olevien alusten osalta.

(57) Komission kanssa käydyn kirjeenvaihdon jälkeen Kamerun otti yhteyttä Bangladeshin viranomaisiin liittyen kalastusalusten SEA VIEW ja SEA WIND rekisteröintiasemaan. Kamerunin viranomaiset mainitsivat myös ottaneensa yhteyttä Pakistanin viranomaisiin erään Kamerunin lipun alla purjehtivan aluksen osalta.

(58) Vaikka komissio toimitti tarvittavat yhteystiedot Kamerunille, se ei kuitenkaan saanut mitään näyttöä siitä, että Kamerunin viranomaiset olisivat ottaneet yhteyttä IOTC:n sihteeristöön ilmoittaakseen niille kolmen LIS-alusluettelossa olevan aluksen (16) poistamisesta kansallisesta rekisteristä. Sen vuoksi kyseiset alukset esiintyvät edelleen Kamerunin lipun alla purjehtivina aluksina useissa alueellisten kalastuksenhoitojärjestöjen LIS-alusluetteloissa (17).

(59) Kamerun ei ole vastannut erään jäsenvaltion vuonna 2020 LIS-asetuksen 51 artiklan nojalla lähettämiin keskinäistä avunantoa koskeviin pyyntöihin, kuten 17 päivänä helmikuuta 2021 annetun päätöksen johdanto-osan 31 kappaleessa todetaan, eikä komission kehotuksesta huolimatta toisen jäsenvaltion vuonna 2021 esittämiin pyyntöihin tietojen saamiseksi Kamerunin lipun alla purjehtivista kalastusaluksista.

(60) Sen vuoksi komissio katsoo, että tämän asian suhteen ei ole tapahtunut edistystä 17 päivänä helmikuuta 2021 annetun päätöksen jälkeen.

(61) Johdanto-osan 52–60 kappaleessa kuvattu tilanne osoittaa, että Kamerun ei ole tehnyt yhteistyötä ja koordinoinut toimia sellaisten muiden valtioiden kanssa, joissa Kamerunin lipun alla purjehtivat kalastusalukset toimivat ja käyttävät kolmansien maiden satamia, LIS-kalastuksen ehkäisemiseksi, estämiseksi ja poistamiseksi kansainvälisen LIS-toimintasuunnitelman 28 kohdan mukaisesti. Lisäksi kansainvälisen LIS-toimintasuunnitelman 31 kohdan mukaisesti Kamerunin olisi lippuvaltiona harkittava sopimuksia tai järjestelyjä toisten valtioiden kanssa, erityisesti sellaisten maiden kanssa, joissa sen alukset toimivat, sekä tehtävä muulla tavoin yhteistyötä sovellettavien lakien ja säilyttämis- ja hoitotoimenpiteiden tai kansallisella, alueellisella tai maailmanlaajuisella tasolla hyväksyttyjen määräysten täytäntöönpanemiseksi. Komissiolle ei ole ilmoitettu tällaisista sopimuksista, vaikka useat Kamerunin lipun alla purjehtivat kalastusalukset toimivat kolmansien maiden lainkäyttövaltaan kuuluvilla vesillä ja käyttävät kolmansien maiden satamia.

(62) Kuten 17 päivänä helmikuuta 2021 annetun päätöksen johdanto-osan 33–39 kappaleessa selostetaan, komissio arvioi myös, onko Kamerun ottanut käyttöön riittävät toimenpiteet LIS-kalastuksen ehkäisemiseksi, estämiseksi ja poistamiseksi ja onko määrätty riittävän ankaria seuraamuksia, niin että rikkojat eivät saa hyväkseen LIS-kalastuksesta aiheutuvaa hyötyä.

(63) Käytettävissä oleva näyttö vahvistaa, että Kamerun ei ole täyttänyt kansainvälisen oikeuden mukaisia velvollisuuksiaan rekisteröintimenettelynsä ja lippunsa alla purjehtivien alusten valvonnan osalta.

(64) Kamerunin viranomaiset selittivät aloittaneensa menettelyn kaikkien sellaisten kalastusalusten poistamiseksi kansallisesta rekisteristä, jotka harjoittavat tai joiden epäillään harjoittavan LIS-kalastusta rannikkovaltioiden talousvyöhykkeillä. Komission keräämien tietojen mukaan kaksi kalastusalusta, joille eräs rannikkovaltio on määrännyt seuraamuksia LIS-kalastuksesta (18), purjehtivat edelleen Kamerunin lipun alla (19). Lisäksi komission keräämien tietojen mukaan Kamerunin viranomaiset myönsivät 17 päivänä helmikuuta 2021 annetun päätöksen jälkeen kansallisuuden ainakin yhdelle LIS-alusluettelossa olevalle alukselle (FREEDOM 7) huolimatta siitä, että kyseinen alus sisältyy useiden alueellisten kalastuksenhoitojärjestöjen LIS-alusluetteloihin (20).

(65) Kamerunin viranomaiset ilmoittivat komissiolle, että aluksille, joiden todettiin harjoittaneet LIS-kalastusta Kamerunin lainkäyttövaltaan kuuluvilla vesillä, määrättiin taloudellisia ja hallinnollisia seuraamuksia sovellettavien sääntöjen mukaisesti. Kamerunin viranomaisten kesäkuussa 2022 toimittamien tietojen mukaan seuraamuksia LIS-kalastuksen harjoittamisesta oli kuitenkin määrätty vuonna 2017 kolmelle kolmannen maan lipun alla purjehtivalle alukselle eikä tämän päätöksen johdanto-osan 46 kappaleessa mainituissa viimeaikaisissa tapauksissa.

(66) Komission keräämien tietojen ja avoimista tietokannoista saatujen tietojen perusteella Kamerunin lipun alla purjehtivat kalastusalukset jatkoivat toimintaansa Kamerunin lainkäyttövaltaan kuulumattomilla vesillä 17 päivänä helmikuuta 2021 annetun päätöksen jälkeen. Kamerun vahvisti, että laki nro 94/01 ei estä sen kalastusaluksia toimimasta kolmansien maiden lainkäyttövaltaan kuuluvilla vesillä (21), mutta komissiolle ei ole ilmoitettu Kamerunin viranomaisten toteuttamista toimenpiteistä näiden alusten tehokkaan valvonnan varmistamiseksi, lukuun ottamatta Kamerunin lipun alla purjehtivien kalastusalusten seurantakeskuksen perustamista koskevaa asetusluonnosta. On kuitenkin epäselvää, miten viranomaiset voisivat tulevaisuudessa valvoa kalastusaluksia tehokkaasti vain AIS-teknologian avulla (22). Kamerun myös jatkoi lippunsa myöntämistä lainkäyttövaltaansa kuuluvien vesien ulkopuolella toimiville kalastusaluksille.

(67) Lisäksi eräs kalastusalus toimi Kamerunin lainkäyttövaltaan kuulumattomilla vesillä Kamerunin lipun alla vuonna 2021, vaikka se oli poistettu kansallisesta rekisteristä eikä sillä ollut voimassa olevaa rekisteröintitodistusta toukokuun 2019 jälkeen. Koska Kamerun ei täyttänyt velvollisuuttaan valvoa aluksiaan, kyseinen alus saattoi jatkaa toimintaansa Kamerunin lipun alla (23).

(68) Sen vuoksi komissio toteaa, että Kamerun ei ollut korjannut kalastuslaivastonsa puutteellista seurantaa ja oli näin ollen jättänyt täyttämättä YK:n merioikeusyleissopimuksen 94 artiklan 2 kohdan b alakohdan, jonka mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen, sen päällikköön, muuhun päällystöön ja miehistöön nähden.

(69) Lisäksi, kuten 17 päivänä helmikuuta 2021 annetun päätöksen johdanto-osan 34 kappaleessa korostetaan, tämä on myös vastoin lippuvaltiotoimintaa koskevien FAOn vapaaehtoisten suuntaviivojen 31, 32 ja 33 kohtaa, joissa edellytetään, että lippuvaltiot panevat täytäntöön lippunsa alla purjehtivien alusten valvontaohjelman ja että niillä on käytössään täytäntöönpanotoimenpiteitä, joiden avulla voidaan muun muassa havaita sovellettavien lakien, asetusten ja kansainvälisten säilyttämis- ja hoitotoimenpiteiden rikkomiset sekä soveltaa asianmukaisia seuraamuksia ja toimenpiteitä rikkojiin. Seuraamusten ja toimenpiteiden olisi oltava riittävän ankaria, jotta ne toimisivat tehokkaasti määräysten noudattamisen varmistamisessa ja rikkomisten ehkäisemisessä kaikkialla, ja niiden olisi vietävä rikkojalta laittomasta kalastustoiminnasta saatu hyöty.

(70) Kamerunin viranomaiset vahvistivat poistaneensa johdanto-osan 34 kappaleessa mainitut kolme LIS-alusluetteloon kuuluvaa alusta kansallisesta rekisteristään laittoman kalastuksen vuoksi (24). Kamerunin viranomaiset eivät kuitenkaan ole maininneet määränneensä näille aluksille ja niiden käyttäjille muita seuraamuksia kuin rekisteristä poistamisen. Kuten 17 päivänä helmikuuta 2021 annetun päätöksen johdanto-osan 37 kappaleessa korostetaan, kalastusalusten poistaminen rekisteristä ei sinällään ole riittävä lippuvaltion toimenpide, sillä kyseisellä toimenpiteellä ei puututa LIS-toimintaan eikä sillä varmisteta LIS-kalastuksen vastaisten varoittavien seuraamusten tai toimenpiteiden soveltamista.

(71) Kuten johdanto-osan 46 kappaleessa todetaan, kolmas maa on määrännyt seuraamuksia kahdelle Kamerunin lipun alla purjehtivalle kalastusalukselle LIS-kalastuksesta vuonna 2021. Komissiolle ei ole ilmoitettu Kamerunin näille kalastusaluksille ja niiden käyttäjille määräämistä seuraamuksista. Kamerunin viranomaiset ovat ilmoittaneet ainoastaan, että yksi näistä aluksista oli poistettu kansallisesta rekisteristä, esittämättä kuitenkaan näyttöä rekisteristä poistamisesta tai kolmannen maan määräämien seuraamusten noudattamisesta lippuvaltiotoimintaa koskevien FAOn vapaaehtoisten suuntaviivojen 24 kohdan mukaisesti.

(72) Kuten 17 päivänä helmikuuta 2021 annetun päätöksen johdanto-osan 38 kappaleessa jo todetaan, tämä on vastoin suosituksia, joiden mukaan LIS-kalastukseen olisi sovellettava täytäntöönpanotoimenpiteitä ja riittävän ankaria seuraamuksia LIS-kalastuksen ehkäisemiseksi, torjumiseksi ja lopettamiseksi ja jotta rikkojat eivät saisi tällaisesta kalastuksesta hyötyä, kuten kansainvälisen LIS-toimintasuunnitelman 21 kohdassa, vastuullista kalastusta koskevan FAOn toimintaohjeen 8 kohdan 2 alakohdan 7 alakohdassa ja lippuvaltiotoimintaa koskevien FAOn vapaaehtoisten suuntaviivojen 31–33, 35 ja 38 kohdassa vahvistetaan.

(73) Komissio arvioi tarkasteltavana olevan LIS-kalastuksen laajuuden ja vakavuuden LIS-asetuksen 31 artiklan 5 kohdan c alakohdan mukaisesti.

(74) Komissio on ottanut huomioon, että 17 päivänä helmikuuta 2021 annettuun päätökseen johtaneet Kamerunin viranomaisten ja Kamerunin kalastusalusten laiminlyönnit ovat jatkuneet kyseisen päätöksen antamisen jälleen.

(75) Helmikuun 17 päivänä 2021 annetun päätöksen jälkeen Kamerunin viranomaiset jälleen rekisteröivät LIS-alusluetteloon merkityn aluksen ja jatkoivat pitkän matkan kalastuslaivastonsa laajentamista, vaikka niillä ei ole tarvittavia keinoja valvoa tällaisten alusten toimintaa.

(76) Helmikuun 17 päivänä 2021 annetun päätöksen jälkeen viranomaiset eivät ottaneet yhteyttä asianomaisiin valtioihin ja alueellisiin kalastuksenhoitojärjestöihin yhteistyön tekemiseksi ja Kamerunin lipun alla purjehtivia kalastusaluksia koskevien lisätietojen toimittamista varten.

(77) Kuten 17 päivänä helmikuuta 2021 annetun päätöksen johdanto-osan 51–53 kappaleessa todetaan, Kamerunin kehitystasoa ei voida pitää tekijänä, joka heikentäisi toimivaltaisten viranomaisten valmiuksia toimia yhteistyössä muiden maiden kanssa ja toteuttaa täytäntöönpanotoimia. Kamerunin kehitystasosta johtuvien erityisten rajoitteiden arviointia kuvaillaan tarkemmin tämän päätöksen johdanto-osan 86–90 kappaleessa.

(78) Komissio katsoo LIS-asetuksen 31 artiklan 3 ja 5 kohdan nojalla ja 17 päivänä helmikuuta 2021 annetun päätöksen johdanto-osan 30–42 kappaleen ja 17 päivän helmikuuta 2021 jälkeen tapahtuneen kehityksen perusteella, että Kamerun on laiminlyönyt sille kansainvälisen oikeuden mukaan kuuluvat yhteistyö- ja täytäntöönpanotoimiin liittyvät velvollisuudet.

3.3 Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)

(79) Kuten 17 päivänä helmikuuta 2021 annetun päätöksen johdanto-osan 45–49 kappaleessa kuvataan, komissio arvioi LIS-asetuksen 31 artiklan 6 kohdan a ja b alakohdan mukaisesti, onko Kamerun ratifioinut asiaan kuuluvat kansainväliset kalastussopimukset tai liittynyt niihin, ja sen asemaa alueellisten kalastuksenhoitojärjestöjen sopimuspuolena tai sen sitoumusta soveltaa niiden hyväksymiä säilyttämis- ja hoitotoimenpiteitä.

(80) Kuten 17 päivänä helmikuuta 2021 annetun päätöksen johdanto-osan 45 ja 47 kappaleessa todetaan, Kamerun ei ole ratifioinut muita kalastuksenhoitoon liittyviä kansainvälisiä oikeudellisia välineitä kuin YK:n merioikeusyleissopimuksen, eikä se ole minkään alueellisen kalastuksenhoitojärjestön sopimuspuoli tai yhteistyötä tekevä muu kuin sopimuspuoli.

(81) Kamerunin viranomaiset ilmoittivat, että kalastusalusten turvallisuutta koskevan vuoden 2012 Kapkaupungin sopimuksen ratifioimiseksi on perustettu työryhmä (25). Komissiolle ei ole ilmoitettu vastaavista menettelyistä muiden sopimusten osalta. Kamerunin viranomaiset ovat kuitenkin todenneet, että maan olisi liityttävä tiettyihin asian kannalta merkityksellisiin kansainvälisiin kalastussopimuksiin.

(82) Kuten 17 päivänä helmikuuta 2021 annetun päätöksen johdanto-osan 46 kappaleessa korostetaan, tämä on vastoin YK:n merioikeusyleissopimuksen 117 ja 118 artiklaa, joiden mukaan valtiot ovat velvollisia toimimaan yhteistyössä ja toteuttamaan yksin tai yhteistyössä tarpeellisia toimia aavan meren elollisten luonnonvarojen säilyttämiseksi. Yhteistyön laiminlyönti on myös vastoin kansainvälisen LIS-toimintasuunnitelman 11 kohdan suosituksia, joissa valtioita kannustetaan ensisijaisesti ratifioimaan tai hyväksymään YK:n kalakantasopimus ja FAOn noudattamissopimus taikka liittymään niihin. Se on myös vastoin kansainvälisen LIS-toimintasuunnitelman 14 kohtaa, jonka mukaan valtioiden olisi pantava toimintaohjeet ja niihin liittyvät kansainväliset toimintasuunnitelmat täysipainoisesti ja tehokkaasti täytäntöön.

(83) Komissio analysoi LIS-asetuksen 31 artiklan 6 kohdan c alakohdan mukaisesti, onko Kamerun saattanut olla osallisena toimenpiteissä tai laiminlyönneissä, jotka ovat saattaneet vähentää sovellettavien lakien, asetusten tai kansainvälisten säilyttämis- ja hoitotoimenpiteiden tehokkuutta.

(84) Kuten 17 päivänä helmikuuta 2021 annetun päätöksen johdanto-osan 49 kappaleessa todetaan, Kamerunin viranomaiset ovat vastoin lippuvaltiotoimintaa koskevien FAOn vapaaehtoisten suuntaviivojen 35 kohtaa ja kansainvälisen LIS-toimintasuunnitelma 38 ja 39 kohtaa heikentäneet alueellisten kalastuksenhoitojärjestöjen hyväksymien säilyttämis- ja hoitotoimenpiteiden tehokkuutta rekisteröimällä alueellisten kalastuksenhoitojärjestöjen LIS-alusluetteloon kuuluvia kalastusaluksia ja antamalla niille oikeuden purjehtia Kamerunin lipun alla. Kuten tämän päätöksen johdanto-osan 36 kappaleessa kuvataan, tämä rekisteröintikäytäntö jatkui 17 päivänä helmikuuta 2021 annetun päätöksen jälkeen.

(85) Komissio katsoo LIS-asetuksen 31 artiklan 3 ja 6 kohdan nojalla ja 17 päivänä helmikuuta 2021 annetun päätöksen johdanto-osan 45–49 kappaleen ja edellä mainitun myöhemmän kehityksen perusteella, että Kamerun on laiminlyönyt sille kansainvälisen oikeuden mukaan kuuluvat velvollisuudet, jotka koskevat kansainvälisiä sääntöjä ja määräyksiä sekä säilyttämis- ja hoitotoimenpiteitä.

3.4 Kehitysmaiden erityiset rajoitukset (LIS-asetuksen 31 artiklan 7 kohta)

(86) On huomattava, että YK:n inhimillisen kehityksen indeksin (UNHDI) mukaan Kamerunin katsottiin vuonna 2019 olleen keskitasoa (189 maan joukossa sijalla 153) (26).

(87) Kuten 17 päivänä helmikuuta 2021 annetun päätöksen johdanto-osan 52 kappaleessa todetaan, ei ole saatu pitäviä todisteita sen olettamuksen tueksi, että Kamerunille kansainvälisen oikeuden mukaan kuuluvien velvollisuuksien laiminlyönti johtuisi maan kehitystason rajoitteista.

(88) Vaikka valmiuksia rajoittavia erityisiä tekijöitä voi yleisesti esiintyä laivaston seurannan, valvonnan ja tarkkailun alalla, kaikki edellisissä jaksoissa todetut puutteet eivät selity Kamerunin kehitystasosta johtuvilla erityisrajoitteilla. Erityisesti Kamerunin osalta todetut puutteet, kuten kalastuslaivaston hallinnointia sekä LIS-kalastuksen ehkäisemistä, estämistä ja poistamista koskevien erityissäännösten puuttuminen kansallisesta oikeudellisesta kehyksestä, asianmukaisen todentamisen varmistavien menettelyjen puuttuminen sen lipun alla purjehtivien kalastusalusten rekisteröintimenettelyistä ja yhteistyön laiminlyönti komission, alueellisten kalastuksenhoitojärjestöjen tai muiden maiden viranomaisten kanssa, ovat luonteeltaan sellaisia, ettei niiden voida katsoa aiheutuvan Kamerunin kehitystasosta ja sen mahdollisista erityisrajoitteista. Kamerunin viranomaiset eivät ole esittäneet näyttöä siitä, että yksilöidyt puutteet olisivat seurausta puutteellisesta kapasiteetista tai infrastruktuurista.

(89) Lisäksi Kamerunin viranomaiset saivat Yhdistyneiden kansakuntien elintarvike- ja maatalousjärjestöltä (FAO) tukea LIS-kalastuksen torjuntaa koskevien kansallisten toimien tehostamiseen (27).

(90) Kun otetaan huomioon 17 päivänä helmikuuta 2021 annetun päätöksen johdanto-osan 51, 52 ja 53 kappale ja kyseisen päivämäärän jälkeinen kehitys, komissio katsoo LIS-asetuksen 31 artiklan 7 kohdan mukaisesti, että Kamerunin kehitystaso ei heikennä sen yleistä valmiutta toimia lippu-, satama-, rannikko- tai markkinavaltiona kalastuksen osalta eikä LIS-kalastuksen ehkäisemistä, estämistä ja poistamista koskevien toimien riittämättömyyttä voida sen vuoksi täysin selittää tai muutoin perustella sen kehitystasolla.

4. YHTEISTYÖHÖN OSALLISTUMATTOMAN KOLMANNEN MAAN TOTEAMISTA KOSKEVAT PÄÄTELMÄT

(91) Ottaen huomioon tehdyt päätelmät siitä, että Kamerun on laiminlyönyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat velvollisuudet eikä ole toteuttanut toimenpiteitä LIS-kalastuksen ehkäisemiseksi, estämiseksi ja poistamiseksi, kyseinen maa olisi LIS-asetuksen 31 artiklan mukaisesti todettava LIS-kalastuksen torjuntaa koskevaan yhteistyöhön osallistumattomaksi kolmanneksi maaksi.

(92) LIS-asetuksen 18 artiklan 1 kohdan g alakohdan mukaisesti jäsenvaltioiden toimivaltaisten viranomaisten on tarvittaessa evättävä kalastustuotteiden tuonti unioniin ilman, että niiden tarvitsee pyytää lisätodisteita tai lähettää lippuvaltiolle avunpyyntöä, havaitessaan, että saalistodistuksen ovat varmentaneet sellaisen lippuvaltion viranomaiset, joka on todettu kyseisen asetuksen 31 artiklan mukaisesti yhteistyöhön osallistumattomaksi.

(93) Olisi todettava, että Kamerunin toteaminen maaksi, jonka komissio katsoo yhteistyöhön osallistumattomaksi, ei estä neuvostoa toteuttamasta myöhemmin toimia yhteistyöhön osallistumattomia maita koskevan luettelon laatimiseksi.

5. KOMITEAMENETTELY

(94) Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Todetaan Kamerun kolmanneksi maaksi, jonka komissio katsoo olevan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumaton maa.

2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 5 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 286, 29.10.2008, s. 1.

(2) Komission päätös, annettu 17 päivänä helmikuuta 2021, Kamerunin tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi (EUVL CI 59, 19.2.2021, s. 1).

(3) Kansainvälinen toimintasuunnitelma laittoman, ilmoittamattoman ja sääntelemättömän kalastuksen ehkäisemiseksi, vastustamiseksi ja poistamiseksi, Yhdistyneiden kansakuntien elintarvike- ja maatalousjärjestö, 2001.

(4) Voluntary Guidelines on Flag State Performance (Lippuvaltiotoimintaa koskevat FAOn vapaaehtoiset suuntaviivat) maaliskuu 2014, saatavilla internetosoitteessa http://www.fao.org/3/a-i4577t.pdf

(5) Vuoden 2012 Kapkaupungin sopimus Torremolinoksessa tehtyyn kalastusalusten turvallisuutta koskevaan kansainväliseen yleissopimukseen liittyvän vuonna 1993 tehdyn pöytäkirjan määräysten täytäntöönpanosta.

(6) UTHAIWAN (aiempi nimi WISDOM SEA REEFER, IMO-numero 7637527), SEA VIEW (aiempi nimi AL WESAM 2, IMO-numero 8692342), SEA WIND (aiempi nimi AL WESAM 1, IMO-nro 8692354) ja PROGRESO (aiempi nimi AL WESAM 5).

(7) Alus FREEDOM 7, IMO-nro 7302548, aiemmat nimet ZHI MING/GOLDEN LAKE/No 101 GLORIA, merkitty Kansainvälisen Atlantin tonnikalojen suojelukomission (ICCAT) luetteloon vuonna 2006 ja sen jälkeen sinievätonnikalan suojelukomission (CCSBT), Välimeren yleisen kalastuskomission (GFCM), IOTC:n, Koillis-Atlantin kalastuskomission (NEAFC) ja Eteläisen Intian valtameren kalastussopimuksen (SIOFA) luetteloihin.

(8) Alus MARIGOLDS (IMO-nro 9447110), rekisteröity 6. toukokuuta 2021, alus KAPITAN RUSAK (IMO-nro 9121106), rekisteröity 27. syyskuuta 2021 ja alus DUNBOY (IMO-nro 9147564), rekisteröity 29. maaliskuuta 2022. Komission keräämien tietojen mukaan KAPITAN RUSAK toimii Mauritanian lainkäyttövaltaan kuuluvilla vesillä. DUNBOY paikannettiin Walvis Bayn satamaan Namibiassa (heinäkuusta 2022 ainakin syyskuuhun 2022). Komission avoimista tietokannoista keräämien tietojen mukaan MARIGOLDS oli ilmeisesti Punta Arenasin satamassa Chilessä maaliskuussa 2022. Nämä kalastusalukset on rekisteröity Kribin merenkulkualueella (Circonscription maritime, fluviale et Lacustre du Sud et de l’Est).

(9) Mukaan lukien Kribin merenkulkualue.

(10) Liikenneministeriön 11. syyskuuta 2020 allekirjoittama yleiskirje n:o 000007. Yleiskirje koskee aluksia, joiden bruttovetoisuus on yli 50 tonnia. Alukset MARIGOLDS, KAPITAN RUSAK ja DUNBOY ovat tällaisia aluksia.

(11) Alukset GABU REEFER (IMO-nro 8300949), SALY REEFER (IMO-nro 7813925), SOLARTE (IMO-nro 8210285), SILVER ICE (IMO-nro 7819759), WAN YANG (IMO-nro 8627309) ja WRAITH (IMO-nro 9101871). Näitä aluksia kuvaillaan rahti-/jäähdytysaluksiksi ja tukialuksiksi.

(12) Kamerunin viranomaiset toimittivat kesäkuussa 2022 Kamerunin lipun alla purjehtivien alusten seurantakeskuksen perustamista koskevan asetusluonnoksen. Seurantakeskuksen tehtävänä on merenkulkuviranomaisten vastuulla valvoa Kamerunin lipun alla purjehtivia aluksia AIS-järjestelmällä.

(13) Alukset KONYUI ja PILOT WHALE (IMO-nro 7703986).

(14) Alus AKT, IMO-nro 9923310, rekisteröity 16. marraskuuta 2020.

(15) Sen sijaan kalastusviranomaiset päätettiin ottaa mukaan seurantakeskuksen toimintaan. Tämä perustui asetusluonnokseen, johon sisältyy alusten rekisteröintimenettelyä koskevia säännöksiä.

(16) Alukset SEA WIND, SEA VIEW ja PROGRESO, jotka ensimmäisenä on sisällyttänyt luetteloonsa IOTC.

(17) Alueellisten kalastuksenhoitojärjestöjen CCSBT, ICCAT, IOTC, NEAFC ja SIOFA luettelot.

(18) Ks. johdanto-osan 46 kappale.

(19) Komission avoimista tietokannoista keräämien tietojen mukaan kumpaakaan alusta ei ole myöskään sisällytetty rekisteristä poistettujen alusten luetteloon, jonka Kamerunin viranomaiset toimittivat kesäkuussa 2022.

(20) Ks. johdanto-osan 35 kappale.

(21) Ks. johdanto-osan 40 kappale.

(22) Ks. johdanto-osan 44 kappale.

(23) Ks. johdanto-osan 45 kappale.

(24) Alus UTHAIWAN (aiempi nimi WISDOM SEA REEFER, IMO-numero 7637527) on romutettu.

(25) Ks. johdanto-osan 29 kappale.

(26) Lähde: https://hdr.undp.org/en/countries/profiles/CMR

(27) https://www.fao.org/iuu-fishing/capacity-development/en/